**Informatīvais ziņojums**

**„ Par papildu valsts budžeta saistību uzņemšanos Eiropas infrastruktūras savienošanas instrumenta *(Connecting Europe Facility)* līdzfinansētā projekta “Eiropas elektroniskais rēķins” (*e-Invoices CEF Project*) īstenošanai”**

**1. Pamatojums informatīvā ziņojuma virzībai**

Eiropas Komisijas Digitālā vienotā tirgus stratēģija (turpmāk – stratēģija) definē mērķi sekmēt Eiropas ekonomiku un palīdzēt gan iedzīvotājiem, gan uzņēmumiem gūt lielāko iespējamo labumu no digitālajām tehnoloģijām. Tās īstenošana sekmēs inovācijas, ekonomisko izaugsmi un uzlabojumus gan privātpersonu, gan uzņēmumu ikdienas dzīvē. Viena no stratēģijas prioritārajām rīcības jomām ir digitālās pārvaldības ieviešana un pārrobežu pakalpojumu sniegšana.

Stratēģijas ieviešanai Eiropas Komisija ir izveidojusi vairākus finanšu instrumentus, kuru ietvaros notiek projektu konkursi. Viens no šādiem finanšu instrumentiem ir Eiropas infrastruktūras savienošanas instruments (*Connecting Europe Facility – CEF*), kas paredz ieguldījumus Eiropas Savienības transporta, enerģētikas un telekomunikācijas infrastruktūrā. *CEF* aktivitātes tiek īstenotas saskaņā ar šādiem Eiropas Savienības tiesību aktiem:

* Eiropas Parlamenta un Padomes 2013. gada 11. decembra regulu (ES) Nr. 1316/2013, ar ko izveido Eiropas infrastruktūras savienošanas instrumentu, groza Regulu (ES) Nr. 913/2010 un atceļ Regulu (EK) Nr. 680/2007 un Regulu (EK) Nr. 67/2010[[1]](#footnote-2) (ieviesta ar Eiropas infrastruktūras savienošanas instrumenta projektu uzraudzības likumu);
* Eiropas Parlamenta un Padomes 2014. gada 11. marta regulu (ES) Nr. 283/2014 par pamatnostādnēm Eiropas komunikāciju tīkliem telekomunikāciju infrastruktūras jomā, ar ko atceļ Lēmumu Nr.1336/97/EK[[2]](#footnote-3) (ieviesta ar Eiropas infrastruktūras savienošanas instrumenta projektu uzraudzības likumu);
* Eiropas Parlamenta un Padomes 2012. gada 25. oktobra regulu (ES, Euratom) Nr.966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr.1605/2002 atcelšanu (Finanšu Regula)[[3]](#footnote-4) (ieviesta ar Eiropas Savienības struktūrfondu un Kohēzijas fonda vadības likumu);
* Eiropas Parlamenta un Padomes 2014. gada 23. jūlija regulu (ES) Nr. 910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK[[4]](#footnote-5) (turpmāk – eIDAS regula) (ieviesta ar Elektronisko dokumentu likumu).

Latvijas digitālās jomas politika – Informācijas sabiedrības attīstības pamatnostādnes 2014. – 2020. gadam (apstiprinātas ar Ministru kabineta 2013. gada 14. oktobra rīkojumu Nr.468 „Par Informācijas sabiedrības attīstības pamatnostādnēm 2014. – 2020. gadam”) atbalsta aktivitātes, kas sekmē elektronisko rēķinu (turpmāk – e-rēķinu) ieviešanu publiskajā pārvaldē, nodrošinot automātiski apstrādājamu rēķinu sagatavošanu un apstrādi. Lai nodrošinātu e-rēķinu ieviešanu un apriti, nepieciešams vienoties par standartiem, ieviest sadarbspējīgus un starptautiskajiem standartiem atbilstošus risinājumus, kā publiskajā, tā privātajā sektorā. Publiskajiem iepirkumiem un īpaši Elektronisko iepirkumu sistēmai (turpmāk – EIS) jābūt par piemēru e-rēķinu sistēmiskai ieviešanai publiskajā pārvaldē.

Atbilstoši Eiropas Parlamenta un Padomes 2014. gada 16. aprīļa direktīvai 2014/55/ES par elektroniskajiem rēķiniem publiskā iepirkuma procedūrās[[5]](#footnote-6) (turpmāk - Direktīva), lai novērstu vai samazinātu šķēršļus pārrobežu tirdzniecībai, kas rodas līdzās pastāvot vairākām juridiskajām prasībām un tehniskiem standartiem e-rēķinu jomā, ir plānots izmantot Latvijā izvēlētos Eiropas Savienības e-rēķinu standartus ISO/IEC 19845 (UBL 2.1) un PEPPOL BIS Billing 3.0 CIUS (Core Invoice Usage Specification), un tie ir jāievieš līdz 2019. gada aprīlim.

Kā minēts iepriekš, Eiropas Komisija kā vienu no finanšu instrumentiem, kas paredz ieguldījumus infrastruktūras aktivitātēs, ir izveidojusi Eiropas infrastruktūras savienošanas instrumentu *- CEF,* kura ietvaros līdz 2018. gada 18. septembrim ir atvērts *CEF* 2018. gada programmas projekta uzsaukums tēmai e-rēķini (*eInvoicing),* kurā Valsts reģionālās attīstības aģentūra (turpmāk – VRAA), sniegs projekta “Eiropas elektroniskais rēķins”*(e-Invoices CEF Project)* pieteikumu. *CEF* projekta īstenošanai ir iespējams saņemt līdz 75% faktisko izmaksu finansējumu *CEF* programmas ietvaros. Līdzfinansējuma daļa ir 25% no atbalstāmo aktivitāšu realizācijas izmaksām. *CEF* programmas nosacījumi paredz faktiski radušos izmaksu kompensēšanu *CEF* programmas ietvaros apstiprināta projekta atbalstītām aktivitātēm. Atmaksu *CEF* programmas ietvaros veic pēc projekta atskaites izvērtēšanas. Projekta aktivitātes var sākt iekļaut attiecināmajās izmaksās līdz ar projekta pieteikuma iesniegšanu *CEF* programmā. Ņemot vērā *CEF* programmas nosacījumus, projekta īstenošanai būs nepieciešams priekšfinansējums 100% apmērā. Projekta apstiprināšanas gadījumā 2019. gada martā, lai nodrošinātu projekta VRAA aktivitāšu realizāciju, plānots pieprasīt finanšu līdzekļus no „74.resora "Gadskārtējā valsts budžeta izpildes procesā pārdalāmais finansējums" programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai", uzņemoties papildus valsts budžeta ilgtermiņa saistības projekta īstenošanai.

Vienlaikus informējam, ka ar Ministru kabineta 2018. gada 3. aprīļa sēdes protokolu Nr.18 25.§ “Informatīvais ziņojums “Par papildu valsts budžeta saistību uzņemšanos Eiropas infrastruktūras savienošanas instrumenta (*Connecting Europe Facility*) līdzfinansētā projekta “Eiropas Digitālais rēķins Latvijai (*European Digital Invoice for Latvia*)” īstenošanai”, projekta ideja valdības līmenī tika atbalstīta, bet Eiropas Komisija neapstiprināja Latvijas iesniegto projektu, tādēļ, ņemot vērā idejas nozīmību, Latvija projektu iesniedz atkārtoti, kā vadošo partneri un kā projekta iesniedzēju nosakot VRAA.

Atbilstoši projektā plānotajām aktivitātēm projekta konsorciju veido sadarbības partneri no valsts un privātā sektora, kas strādās pie dažādām aktivitātēm un uzdevumiem, lai nodrošinātu sekmīgu e-rēķinu aprites funkcionalitāti starp publisko un privāto sektoru, kas ir projekta realizējamais mērķis. VRAA kā vadošais partneris plāno iesaistīsies projekta īstenošanā, integrējot e-rēķinu apriti vienotā sistēmā – Drošā elektroniskās piegādes platformā (e-adrese) un izveidojot e-adreses slēgumu ar piegādes sistēmu, kas nodrošina e-rēķinu pārrobežu sūtīšanu/ saņemšanu (*Pan-European Public Procurement On-Line* - PEPPOL), kā arī e-rēķinu nodrošināšanu publisko iepirkumu procedūrās.

Biedrības “Latvijas Informācijas un komunikācijas tehnoloģijas asociācija” (turpmāk – LIKTA) mērķis ir popularizēt e-rēķinu ieviešanu Latvijā un nodrošināt nozares iesaisti projekta rezultātu ilgtspējas un plašākas izmantošanas nodrošināšanai, balstoties uz jau paveikto darbu LIKTA darba grupās e-rēķinu jautājumos.

Valsts kases atbildībā projekta ietvaros būs normatīvās bāzes analīze un nepieciešamo likumdošanas izmaiņu identifikācija un virzība.

Savukārt, SIA “Tilde” (turpmāk – Tilde) ir atbildīga par ārējās API bibliotēkas izstrādi e-rēķinu saņemšanai un piegādei caur e-adresi, kā arī par pilota projektu e-rēķinu un e-adreses kā piegādes kanāla integrāciju privātā sektora uzņēmuma vadības sistēmā.

Lai nodrošinātu plānoto *CEF* projekta aktivitāšu realizāciju un, ievērojot normatīvajos aktos[[6]](#footnote-7) noteikto kārtību, kādā budžeta iestādes var uzņemties papildu saistības Eiropas Savienības politikas instrumentu un pārējās ārvalstu finanšu palīdzības līdzfinansētos projektos un pasākumos, Vides aizsardzības un reģionālās attīstības ministrija ir sagatavojusi informatīvo ziņojumu par Eiropas infrastruktūras savienošanas instrumenta *CEF* līdzfinansētā projekta priekšfinansēšanas nepieciešamību.

**2. Projekta pieteikums**

Lai nodrošinātu e-rēķinu ieviešanu, atsaucoties uz 2018. gada 3. maijā CEF Telecomietvaros izsludināto projektu konkursu *CEF-TC-2018-2 eInvoicing*, VRAA sadarbībā ar partneriem Valsts Kasi, LIKTA un Tildi ir izstrādājusi un iesniegusi projekta pieteikumu “Eiropas elektroniskais rēķins” *„e-Invoices CEF Project”* (turpmāk – projekta pieteikums).

Tabula nr.1

*CEF* projekta *CEF-TC-2018-2 eInvoicing* laika plāns:

|  |  |
| --- | --- |
| **Projekta pieteikuma aktivitāte** | **Termiņš** |
| Projekta iesniegšana | 18. septembris, 2018 |
| Pieteikumu vērtēšana | Oktobris – Decembris, 2018 |
| Izvērtēšana CEF komisijā | Janvāris, 2019 – Februāris, 2019 |
| Līgumu par finansējuma nodrošināšanu slēgšana | Februāris, 2019 – Maijs, 2019 |

**2.1. Projekta pieteikuma ietvaros plānotie pasākumi**

2.1.1. E-rēķinu aprites integrēšana vienotā sistēmā – Drošā elektroniskās piegādes platformā, kas atbilst eIDAS regulas drošās piegādes prasībām (e-adrese).

2.1.2. Drošas elektroniskās piegādes platformas (e-adreses) saslēgšana ar piegādes sistēmu, kas nodrošina e-rēķinu pārrobežu sūtīšanu/ saņemšanu (PEPPOL mezgls).

2.1.3. Pilota e-rēķinu un e-adreses kā piegādes kanāla integrācija privātā sektora uzņēmumu vadības (grāmatvedības) sistēmā

2.1.4. API (*Application programming interface*) bibliotēku izstrādāšana e-rēķinu iesniegšanai un saņemšanai ārējās (resursu vadības, grāmatvedības u.c.) sistēmās.

2.1.5. Saskarnes izstrāde e-rēķinu iesniegšanai un saņemšanai Drošā elektroniskās piegādes platformā (e-adresē).

2.1.6. Publicitātes pasākumi, lai informētu publiskās pārvaldes iestādes un juridiskas personas par e-rēķinu priekšrocībām.

* 1. **Projekta** **ietvaros sasniedzamo rezultātu apraksts (iekārtas, būves, infrastruktūra, rokasgrāmatas, filmas, pētniecības darbi u.tml.)**

2.2.1. E-rēķinu aprite integrēta Drošā elektroniskās piegādes platformā (e-adresē).

2.2.2. Saskarne e-rēķinu veidošanai, iesniegšanai un saņemšanai Drošā elektroniskās piegādes platformā (e-adresē).

2.2.3. Drošas elektroniskās piegādes platformas (e-adrese) saslēgums ar piegādes sistēmu, kas nodrošina e-rēķinu pārrobežu sūtīšanu/ saņemšanu (PEPPOL mezgls).

2.2.4. API (*Application programming interface*) bibliotēku izstrādāšana e-rēķinu iesniegšanai un saņemšanai ārējās (resursu vadības, grāmatvedības u.c.) sistēmās.

2.2.5. Pilota projekts e-rēķinu un e-adreses kā piegādes kanāla integrācija privātā sektora uzņēmuma vadības (grāmatvedības) sistēmā.

2.2.6. Organizēti publicitātes pasākumi, lai informētu publiskās pārvaldes iestādes un juridiskas personas par e-rēķinu priekšrocībām.

* 1. **Projekta pieteikuma ietvaros plānoto pasākumu aktivitāšu sadalījums atbilstoši sadarbības partneru kompetencēm**

**VRAA** īstenos šādas tās kompetencē esošās aktivitātes:

* veiks pielāgojumus, lai integrētu e-rēķinus vienotā sistēmā – Drošā elektroniskās piegādes platformā, kas atbilst eIDAS regulas drošās piegādes prasībām (e-adrese);
* nodrošinās drošās elektroniskās piegādes platformas (e-adreses) saslēgšanu ar PEPPOL mezgla piegādes sistēmu.

**LIKTA** īstenos šādas tās kompetencē esošās aktivitātes:

* veiks publicitātes pasākumus, lai informētu publiskās pārvaldes iestādes un juridiskas personas par e-rēķinu aprites iespējām;
* projekta rezultātu validācija, projekta gaitas un starprezultātu komunikācija LIKTA e-rēķinu darba grupā.

**Valsts kase** īstenos šādas tās kompetencē esošās aktivitātes:

* veiks normatīvās bāzes analīzi un nepieciešamo likumdošanas izmaiņu identifikāciju.

**Tilde** īstenos šādas tās kompetencē esošās aktivitātes:

* veiks ārējās API bibliotēkas izstrādi e-rēķinu saņemšanai un piegādei caur e-adresi, nodrošinot integrācijas iespēju ar grāmatvedības un uzņēmumu vadības sistēmām;
* pilota projekts e-rēķinu un e-adreses kā piegādes kanāla integrācija privātā sektora uzņēmuma vadības (grāmatvedības) sistēmā.

**3. Finanšu nosacījumi**

**3.1. Projekta pieteikumā plānotais finansējums un tā sadalījums**

Projekta pieteikuma kopējās attiecināmās izmaksas plānotas ne vairāk kā 426 032*euro* apmērā, no tām Eiropas Komisijas finansējums (maksimāli 75% no attiecināmajām izmaksām) – 319 524*euro*, līdzfinansējums 25% apmērā jānodrošina Latvijas pusei, atbilstoši plānoto aktivitāšu sadalījumam (skat. tabulu nr.2. “Projekta finansēšanas avoti”).

Tabula nr.2

“Projekta finansēšanas avoti (*euro*)”

|  |  |
| --- | --- |
| **Finansējuma avots (fonds)** | **Summa, EUR** |
| Projekta kopējais indikatīvais finansējums (EUR), no tā: | 426 032 |
| Connecting Europe Facility (CEF) for Telecom Programmas līdzfinansējuma daļa (EUR): | 319 524 |
| Latvijas attiecināmo izmaksu līdzfinansējuma daļa (EUR): | 106 508 |

Valsts budžeta līdzfinansējums aktivitāšu nodrošināšanai plānots 75 000 *euro* apmērā, kas ir VRAA projekta izpildei nepieciešamais finansējums. LIKTA, Valsts Kase un Tilde šī projekta ietvaros nesaņem valsts budžeta līdzfinansējumu aktivitāšu nodrošināšanai (skat. tabulu nr.3 “Projekta dalībnieku finansējuma sadalījums”).

Tabula nr.3

“Projekta dalībnieku finansējuma sadalījums”

|  |  |  |  |  |
| --- | --- | --- | --- | --- |
| Iestāde | EK finansējums | Valsts budžeta līdzfinansējums | Cits līdzfinansējums | Kopā |
| VRAA | 225 000 | 75 000 | 0 | 300 000 |
| LIKTA | 22 500 | 0 | 7 500 | 30 000 |
| Valsts kase | 0 | 0 | 0 | 0 |
| Tilde | 72 024 | 0 | 24 008 | 96 032 |
| Kopā | 319 524 | 75 000 | 31 508 | 426 032 |

Saskaņā ar projekta pieteikumu, konkursa CEF-TC-2018-2 e-rēķinu (*eInvoicing)* dokumentāciju un Granta līguma projektu pirmais maksājums plānots 50% apmērā no Eiropas Komisijas līdzfinansējuma, indikatīvi 2019. gada 2. pusgadā pēc līguma noslēgšanas. Gala maksājums no Eiropas Komisijas piešķirtā finansējuma tiek pārskaitīts pēc projekta aktivitāšu pabeigšanas, pamatojoties uz projekta gala ziņojumu. Līdz ar to, projekta ieviešanai nepieciešams priekšfinansējums 100% apmērā no projekta plānotā finansējuma.

Pēc projekta pabeigšanas un attiecināmo izmaksu apstiprināšanas Eiropas Komisija veiks gala maksājumu VRAA kā galvenajam projekta partnerim priekšfinansējuma apjomā, bet VRAA savukārt veiks maksājumus partneru budžetā. Priekšfinansējuma atmaksa par VRAA nodrošinātajām aktivitātēm tiks ieskaitīta valsts pamatbudžeta ieņēmumos.

Finansējuma apmērs aprēķināts indikatīvi projekta pieteikuma līmenī un varētu tikt precizēts (samazināts), ja Eiropas Komisija lūgs precizēt tā plānoto budžetu.

**3.2. VRAA paredzētais projekta finansējuma apjoms un tā sadalījums**

Tabula nr.4

“Projekta finansējuma apjoms (*euro*)”

|  |  |  |  |  |  |
| --- | --- | --- | --- | --- | --- |
|  | **2018. gads** | **2019.gads (1.pusgads)** | **2019.gads (2.pusgads)** | **2020.gads (1.pusgads)** | **Kopā** |
| EK finansējums (1.maksājuma daļa 50% apmērā) | **-** | **-** | 112 500 | - | 112 500 |
| EK finansējums (gala maksājuma daļa 50%) | **-** | **-** | - | 112 500 | 112 500 |
| Valsts budžeta priekšfinansējums, tajā skaitā PVN maksājuma daļai 21% apmērā | **-** | \* | 300 000 | - | 300 000 |
| pēc EK finansējuma saņemšanas atmaksu veikšana valsts pamatbudžetā | **-** | \* | 112 500 | 112 500 | 225 000 |

\* Projekta tehniskās realizācijas aktivitātes tiek uzsāktas uzreiz pēc projekta apstiprināšanas 2019. gada 1. pusgadā, maksājumi plānoti 2019. gada 2. pusgadā.

Gadījumā, ja Eiropas Komisijā netiks apstiprināts projekta pieteikums, tad būs nepieciešams finansējums no valsts budžeta, lai tiktu izpildītas Direktīvas prasības. Projekta atbalsta neapstiprināšanas gadījumā netiks iegūti papildus Eiropas Savienības finansējuma līdzekļi.

**4. Turpmākā rīcība**

Dalībai projektā e-rēķina ieviešanas atbalsta ieviešanai Latvijā tālākai īstenošanai nepieciešams:

1. Projekta apstiprināšanas gadījumā, atļaut VRAA uzsākt īstenot projekta aktivitātes un uzņemties saistības projekta aktivitāšu īstenošanai.
2. Atļaut VRAA 2019. gadā uzņemties papildus valsts budžeta ilgtermiņa saistības Eiropas infrastruktūras savienošanas instrumenta (*Connecting Europe Facility*) līdzfinansētā projekta “Eiropas elektroniskais rēķins” (*e-Invoices CEF Project*) īstenošanai tā apstiprināšanas gadījumā, un projekta īstenošanai nepieciešamo finansējumu pārdalot no 74. resora „Gadskārtējā valsts budžeta izpildes procesā pārdalāmais finansējums” 80.00.00 programmas „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”.
3. Pēc gala maksājuma saņemšanas no Eiropas Komisijas, VRAA nodrošināt saņemto līdzekļu ieskaitīšanu valsts pamatbudžeta ieņēmumos.
4. Papildus finansējums projekta rezultātu uzturēšanai nebūs nepieciešams.

Vides aizsardzības un reģionālās attīstības ministrs Kaspars Gerhards

vīza:

Valsts sekretārs Rinalds Muciņš

1. <http://eur-lex.europa.eu/legal-content/EN/TXT/HTML/?uri=OJ:L:2013:348:FULL&from=EN> [↑](#footnote-ref-2)
2. <http://eur-lex.europa.eu/legal-content/EN/TXT/PDF/?uri=OJ%3AJOL_2014_086_R_0014_01&from=EN> [↑](#footnote-ref-3)
3. <http://eur-lex.europa.eu/legal-content/lv/TXT/PDF/?uri=CELEX:32012R0966&from=EN> [↑](#footnote-ref-4)
4. <http://eur-lex.europa.eu/legal-content/LV/TXT/?uri=CELEX:32014R0910> [↑](#footnote-ref-5)
5. <https://eur-lex.europa.eu/legal-content/LV/TXT/PDF/?uri=CELEX:32014L0055&from=EN> [↑](#footnote-ref-6)
6. Ministru kabineta 2010. gada 18. maija noteikumu Nr. 464 „Noteikumi par 74.resora "Gadskārtējā valsts budžeta izpildes procesā pārdalāmais finansējums" 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai ” 15.punkts; "Likums par budžetu un finanšu vadību" 24. panta trešā daļa. [↑](#footnote-ref-7)